ONLANGS skryf ’n vrou uit Limpopo aan Sugan Naidoo op Twitter. Ek het jou syfers gesien, sê sy, en toe ons kerk oorreed om sy deure toe te maak nog voordat die regering dit aangekondig het. Sonder die grafieke wat geen twyfel laat oor die felheid van die tweede golf Covid nie, het die gemeente hulle waarskynlik nie aan haar gesteur nie.
So iets maak hom gelukkig, sê die 33-jarige wiskunde-onderwyser van Durban wat sedert April verlede jaar Suid-Afrikaners via Twitter op die hoogte hou van die berge en dale van die pandemie.